ปตท.สผ.ตั้งงบ5ปี7.4แสนล้าน
PTTEP เพิ่มงบลงทุน 5 ปี วงเงิน 7.4 แสนล้าน มุ่งพัฒนาแหล่งปิโตรเลียมเดิม ลดปริมาณขายปีนี้เหลือ 3.2 แสนบาร์เรล
22 ม.ค. 2556

PTTEP เพิ่มงบลงทุน 5 ปี วงเงิน 7.4 แสนล้าน มุ่งพัฒนาแหล่งปิโตรเลียมเดิม ลดปริมาณขายปีนี้เหลือ 3.2 แสนบาร์เรล
นายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ บริษัท ปตท.สำรวจและผลิตปิโตรเลียม (PTTEP) หรือ ปตท.สผ. เปิดเผยว่า คณะกรรมบริษัทอนุมัติงบลงทุน 5 ปี (2556-2560) ด้วยวงเงิน 2.46 หมื่นล้านเหรียญสหรัฐ หรือประมาณ 7.4 แสนล้านบาท เพิ่มขึ้นประมาณ 5,809 ล้านเหรียญสหรัฐ หรือ 1.74 แสนล้านบาท จากแผน 5 ปี (2555-2559) ที่ผ่านมา ซึ่งมีวงเงิน 1.96 หมื่นล้านเหรียญสหรัฐ หรือ 5.88 แสนล้านบาท
บริษัทปรับปรุงเพื่อให้สอดคล้องกับกลยุทธ์ในการดำเนินธุรกิจและแผนงานล่าสุด แต่งบลงทุนยังไม่ได้รวมเงินลงทุนหากพบธุรกิจที่มีโอกาส
นายเทวินทร์ กล่าวว่า งบลงทุน 5 ปี จะมุ่งเน้นกิจกรรมการผลิต เพื่อรักษาระดับการผลิต โดยมีโครงการหลักที่สำคัญ ได้แก่ โครงการอาทิตย์ โครงการบงกช โครงการเอส 1 โครงการคอนแทร็ค 4 และโครงการพื้นที่พัฒนาร่วมไทยมาเลเซียบี 17
นอกจากนี้ จะใช้จ่ายเพื่อเพิ่มปริมาณการผลิตจากแหล่งปิโตรเลียมใหม่ โดยมีโครงการสำคัญ ได้แก่ โครงการพีทีทีอีพี ออสตราเลเชีย (แหล่งมอนทารา) ซึ่งคาดว่าจะเริ่มผลิตได้ในไตรมาสแรกของปี 2556 โครงการพม่าซอติก้า โครงการแอลจีเรีย 433a &amp; 416b โครงการแคนาดา ออยล์ แซนด์ เคเคดี (แหล่งส่วนขยาย Leismer และ Corner) โครงการโมซัมบิก โรวูม่า ออฟชอร์ แอเรีย วัน รวมถึงค่าใช้จ่าย เพื่อค้นหาแหล่งใหม่ที่มีศักยภาพ โครงการหลัก ได้แก่ โครงการพม่าเอ็ม 3 และเอ็ม 11 โครงการแอลจีเรีย ฮาสสิ เบอร์ ราเคซ โครงการสำรวจในประเทศออสเตรเลีย โมซัมบิก และเคนยา
สำหรับปริมาณการขายในช่วง 5 ปี จะลดลงจาก 5 ปีก่อนเล็กน้อย เช่น ปีนี้ปริมาณการขายจะอยู่ที่ 3.1 แสนบาร์เรล เทียบเท่าน้ำมันจากเดิมอยู่ที่ 3.3 แสนบาร์เรล ปี 2560 จะอยู่ที่ 3.39 แสนบาร์เรล เทียบเท่าน้ำมันดิบ